༈ རང་སེམས་བླ་མ་གདོད་མའི་ཆོས་སྐུ་ལ་ཕྱག་འཚལ་ལོ། མ་ཧ་ས་ཏྭ་ཙིཏྟ་དི་དྷརྨ་ཀཱ་ཡ་གུ་རུ་བྷྱཿ གང་གི་ཐུགས་རྗེའི་གཟིངས་མཆོག་ནི། །ངེས་པར་ཆུང་མིན་ཁྱོན་ལྡན་པས། །འཇིགས་རུང་ཆུ་སྲིན་འབྱུང་གནས་རླབས། །སྒྲོལ་མཛད་དེད་དཔོན་བླ་མ་མཆོད། །མཁྱེན་བརྩེ་སྟོང་གི་བཀྲ་བའི་འདྲེན་བྱེད་ནི། །གང་ལ་མངའ་དེས་མ་རྒན་ཉམས་ངའི་གཡང་། །མཐར་འཕྱན་བག་ཆགས་སྟུག་པོའི་སྐྲ་ཤད་ཅན། །སྐྱོབས་ནུས་དེ་ལ་སུ་ཡི་ཕྱག་འོས་མིན། །དེ་ལས་རྣམ་འདྲེན་ཐུགས་རྗེའི་གཟི་འབར་བཻཌཱུརྻ། ལྡོག་མེད་མོས་པའི་མགོ་སྐྱེས་ནགས་ཀྱི་རྩེར་ཡང་དག །རབ་

མཐོའི་རྒྱལ་མཚན་མངོན་གསལ་ཏོག་ཏུ་ལེགས་བཀོད་པས། །སྲིད་གསུམ་ཉིན་དང་མཚན་སྣང་འཕོས་པའང་འཕྲོག་འདི་མཚར། །ཨེ་མ་གདོད་ནས་ཡེ་དག་རང་རིག་གི །གཤིས་ལ་བཅོས་བསྒྱུར་དབེན་ཀྱང་རོལ་རྩལ་གྱི། །འདུ་བྱེད་ཕུང་ཁམས་ལྷག་པའི་ལྷའི་དཀྱིལ་འཁོར། །ལྷུན་གྲུབ་ཡེ་ཤེས་ལྔ་གདངས་རབ་གསལ་འབར། །ཕྱི་དང་ནང་ངམ་བར་དང་བླ་འོག་ཅེས། །ཀུན་བཏགས་བློ་སྣང་ལྟོ་འགྲོའི་མདུད་པ་བརྒྱ། །བཀྲོལ་མེད་རང་སར་ཤིག་གི་གྲོལ་བའི་ངོར། །འགགས་མེད་ཅིར་སྣང་སྒྱུ་མའི་སྒྱུ་འཕྲུལ་གར། །དོན་གྱི་འོག་མིན་བདེ་ཆེན་འཁོར་ལོའི་ཞིང་། །རབ་གསལ་ཤེལ་གྱི་གུར་ཁང་ག་བུར་དྲི། །བཟང་ལྡན་མུ་ཏིག་གེ་སར་འཕྲེང་མཛེས་སྟོང་། །གཏི་མུག་ཆོས་དབྱིངས་བུདྡྷ་གུ་རུའོ། །རོ་འདུས་ཙཀྲ་པདྨ་རཱ་ག་ཡི། །སྐྱེད་ཚལ་ཐུན་མཚམས་འོད་ལ་རྒོལ་པའི་ཞིང་། །གང་དབུས་འདོད་ཆགས་སོར་རྟོགས་ཡེ་ཤེས་སུ། །ལྷུན་གྲུབ་ངོ་མཚར་པདྨ་གུ་རུར་ཤར། །དྲན་པ་རྣམ་བཀོད་

དྷརྨ་ཙཀྲ་ཞེས། །མཐོན་ཁ་ཆེན་པོ་འབར་བའི་གཞལ་ཡས་ཁང་། །མཛེས་ལྡན་ཞེ་སྡང་མེ་ལོང་ཡེ་ཤེས་ཀྱི། །རྣམ་འགྱུར་བཛྲ་གུ་རུར་རང་བཞིན་གྲུབ། །སྐྱེད་བྱེད་སྤྲུལ་འཁོར་གསེར་གྱི་ས་གཞི་ནི། །མུན་པ་འཕྲོག་ནུས་འདབ་ཡངས་འབུམ་བརྡལ་བའི། །དབུས་དེར་ང་རྒྱལ་མཉམ་ཉིད་ཡེ་ཤེས་ཉིད། །རཏྣ་གུ་རུ་སྐུ་ཡི་ལྷུན་པོར་བརྗིད། །རབ་བདེ་མྱོང་བྱེད་ལྷ་ཡི་དགའ་ཚལ་ནི། །མརྒཏྟ་ཡི་ནགས་ལྗོངས་རབ་ཡངས་པར། །རྟག་ཏུ་ཡང་དག་རོལ་བ་བླ་མའི་སྐུ། །ཕྲག་དོག་བྱ་གྲུབ་ཀརྨ་གུ་རུའོ། །ཀུན་ནས་ཀུན་ཏུ་འདུ་འབྲལ་ཡོངས་དབེན་པའི། །རྩ་ཁམས་རླུང་ཐིག་སྣ་ཚོགས་གྲངས་ཡས་ཀྱི། །བཀོད་པ་མ་ལུས་བླ་མའི་སྒྱུ་འཕྲུལ་ལ། །ཡི་དམ་དཔའ་བོ་མཁའ་འགྲོར་གྲགས་ཏེ་མཚར། །ཨ་ལ་ལ་ཧོ་སྣང་སྲིད་རིག་རྩལ་ཉིད། །གཅིག་དང་དུ་མར་འཛིན་པའི་སྨིག་རྒྱུ་ལ། །ཞེན་མིན་སྐུ་གསུམ་བླ་མའི་ཆུ་གཏེར་དང་། །མི་འབྲལ་སྐལ་མཆོག་གདེང་ཅན་དབང་པོར་གྱུར། །བཟོད་མ་ཉིད་ནས་རང་རིག་བླ་མ་དངོས།

།ངོ་བོ་ཆོས་སྐུ་རང་བཞིན་ལོངས་སྤྱོད་རྫོགས། །རྣམ་རོལ་སྤྲུལ་སྐུ་དོན་ལ་དབྱེར་མེད་པའི། །ཡེ་ཤེས་རྡོ་རྗེ་ཡེ་གྲོལ་གཤིས་ཀྱི་ངང་། །བསྐྱེད་དང་བསྟིམ་དང་བསྒྲུབ་དང་བསྡུ་བ་སོགས། །སྣ་ཚོགས་བྱིས་པ་བྲིད་བྱེད་སྤྲོས་པའི་ཆོས། །མཐའ་དག་མཉམ་ཉིད་ཆེན་པོར་ལ་ཟློས་པའི། །ཆོས་ཉིད་དབྱིངས་ལ་དུས་གསུམ་འཕོ་འགྱུར་བྲལ། །བག་ཆགས་གཡོ་བའི་སྤྲིན་ཚོགས་ལང་ལོང་གི །ཆོ་འཕྲུལ་རང་བྱུང་རང་ཐིམ་རང་གྲོལ་ལ། །བཅོས་བསྒྱུར་དགག་སྒྲུབ་མི་དགོས་དག་པའི་མཁའ། །གདོད་ནས་ཡངས་པ་ཆེན་པོར་ལྷུན་གྲུབ་ཉིད། །འདོད་ལྔ་ཚོགས་དྲུག་ཡུལ་སྣང་སྒྱུ་འཕྲུལ་རྨི་ལམ་གྱི། །རྒྱལ་སྲིད་གང་ལ་ཞེན་དང་སྤོང་དགགས་གནས་བསྒྱུར་སོགས། །བློ་ཡི་བྱེ་བྲག་དུ་མའི་རང་ངོར་ཐེག་པའི་རིམ། །མ་ལུས་བདེན་དང་བདེན་མིན་འཛིན་རྟོག་སྐབས་འདིར་མིན། །རང་རིག་ཐ་དད་བླ་མ་ཡང་ནི་གཞན་པ་དང་། །བྱིན་རླབས་རེ་ལྟོས་འབྲས་བུ་ཐོབ་བྱར་འཛིན་པ་སོགས། །ཐུན་མོངས་གདུལ་ངོར་སྤྲོས་ཚོགས་ཤིང་རྟའི་

འཁོར་ལོ་བརྒྱ། །བསྐྱོད་པའི་རྩོལ་བས་ཐང་ལ་བགྲོད་ཀྱི་ཆུ་བོར་མིན། །གཞི་ཉིད་ནས་ལ་འབྲས་བུའང་དེར། །གྲུབ་མོད་འོན་ཀྱང་རྟེན་འབྲེལ་ཐབས། །མྱུག་སོགས་ཁྱད་དུ་གསོད་མིན་པར། །ཀུན་ཤོང་ནམ་མཁའི་བློ་ལྡན་གཅེས། །ཀ་ཡེ་རྨོངས་པ་བདག་ལྟའི་ཚིག །མུ་ཅོར་སྨྲས་འདི་རྒྱལ་མཆོག་དངོས། །ཉིད་ཀྱི་སྤྱན་སྔར་བྲིམ་བཟོད་པ། །ཅི་མཆིས་འོན་ཀྱང་ནོངས་ཀུན་བཤགས། །གསང་དོན་ཡང་དག་གནད་སྙིང་པོ། །ཆ་ཙམ་འདིར་བཀོད་དགེ་བའི་ཟླ། །དམར་ཕྱོགས་ཀྱིས་དབེན་འགྲོ་བློ་ཡི། །ཡེ་ཤེས་ཀུ་མུཏ་རྒྱས་བྱེད་ཤོག ཅེས་བླ་མའི་རྣལ་འབྱོར་ཟབ་དོན་སྙིང་པོར་གྱུར་པ་གང་ཟག་བློ་རབ་ཀྱི་གདུལ་ངོ་དང་མཐུན་ཅིང་སྙན་ངག་གིས་བརྒྱན་པ་ཞིག་དགོས་ཞེས། སྐུ་རིན་པོ་ཆེས་བཀའ་བསྩལ་པ་བཞིན་བཀོད་ནས་ཕུལ་བ་དགེ།།